### 12.    Beslutning om nye styrelsesvedtægter for daginstitutionsområderne med høringssvar

**Åbent**

Sagsnr.: 326-2018-24415       J.nr.: 28.09.00           Dokumentnr.:
326-2019-128390

**Sagstype**

Beslutning.

**Resume og sagens baggrund**

Administrationen har udarbejdet nye styrelsesvedtægter for
dagtilbudsområderne og Lærkereden Specialdaginstitution. Styrelsesvedtægterne
er blevet tilpasset til de nye bestemmelser i Dagtilbudsloven, samt opdateret
generelt. Børn- og Familieudvalget sendte i april 2019 styrelsesvedtægterne i
høring og forældrebestyrelserne har indgivet høringssvar vedrørende
ændringerne.

**Indstillinger**

Direktøren indstiller, at de nye styrelsesvedtægter for
daginstitutionsområderne og Lærkereden Specialdaginstitution (vedhæftet som
bilag A-F) godkendes.

**Behandling**

Børn- og Familieudvalget, Økonomiudvalget,
Kommunalbestyrelsen.

**Sagsfremstilling**

Styrelsesvedtægterne for dagtilbudsområderne er blevet
opdaterede. De nye styrelsesvedtægter for de 5 områder ([adresse],
Syvstjernen, Team Høng, Børnehusene ved [adresse] og Buldervang) samt Lærkereden
Laust Holst, har været i høring blandt forældrebestyrelserne. Der er
indkommet 6 høringssvar. Styrelsesvedtægterne og høringssvarene er vedlagt
sagen som bilag.

*Baggrund*

Folketinget vedtog i maj 2018 en ny dagtilbudslov. Den nye
dagtilbudslov præciserer, at der kan etableres fælles forældrebestyrelser på
tværs af kommunale dagtilbud, hvis der er et flertal herfor i de enkelte
dagtilbuds forældrebestyrelser. Dette er allerede tilfældet i Kalundborg Kommune,
hvor forældrebestyrelserne er organiseret som 5 områdebestyrelser, der hver
dækker 4-8 daginstitutioner, samt dagplejen.

Herunder beskrives de væsentligste ændringer i de nye
styrelsesvedtægter.

*Formål*

Dagtilbuddets formål er blevet opdateret og præciseret, så
det matcher aktuelle politikker og strategier på området.

*Forældrebestyrelsens sammensætning*

Antallet af medlemmer i forældrebestyrelsen er blevet
ændret, så det sikres, at en forælder fra hver enkelt institution har mulighed
for at være repræsenteret. Dette er i tråd med den nye dagtilbudslov. Desuden
sikres det, at forældrene altid har flertal, uanset om der stemmes blandt alle
medlemmer, blandt medlemmer fra dagplejen eller blandt medlemmer fra
daginstitutionerne. Der er lagt vægt på, at antallet af medlemmer fra
henholdsvis dagplejen og daginstitutionerne matcher fordelingen af børn i de to
typer tilbud i området.

Disse hensyn betyder, at antallet af bestyrelsesmedlemmer er
forskelligt fra område til område. Fordelingen ses i skemaet herunder.

|  |  |  |  |  |  |
| --- | --- | --- | --- | --- | --- |
|  | Daginstitutioner | | Dagpleje | | I alt |
|  | Forældre | Medarbejdere | Forældre | Medarbejdere |  |
| [adresse] | 3 | 2 | 2 | 1 | 8 |
| Syvstjernen | 4 | 2 | 2 | 1 | 9 |
| Team Høng | 7 | 2 | 3 | 1 | 13 |
| Børnehusene ved Fjorden | 5 | 2 | 2 | 1 | 10 |
| Buldervang | 4 | 2 | 0 | 0 | 6 |

*Valg til bestyrelsen*

Det er blevet præciseret, at forældre til børn i
daginstitutionerne og medarbejdere ansat i daginstitutionerne kan stemme på
kandidater, der er opstillet i daginstitutionerne. Forældre til børn i
dagplejen og medarbejdere ansat i dagplejen kan stemme på kandidater opstillet
i dagplejen.

Ifølge styrelsesvedtægterne afholdes der valg til
bestyrelserne én gang årligt, det sidste valg blev afholdt i efteråret 2017.
Valget i 2018 blev ikke afholdt, da der afventes en ny organisering på området.
Der er, for nuværende, fuld repræsentation i alle bestyrelserne, og næste valg
forventes afholdt når organiseringen er på plads.

*Valgbarhed og valgret*

Det er blevet indskrevet i styrelsesvedtægten, at den
kandidat, som har fået flest stemmer i hver institution, vælges. Er der ikke
opstillet kandidater i alle institutioner, overgår de ubenyttede pladser til de
øvrige institutioners kandidater.

*Bestyrelsens mødevirksomhed*

Som udgangspunkt gælder almindeligt flertal ved
afstemninger. Det er blevet tilføjet, at beslutninger, der alene har betydning
for dagplejen, træffes af de forældre og medarbejdere, der repræsenterer
dagplejen. Ligeledes træffes beslutninger, der alene har betydning for
daginstitutionerne, af de forældre og medarbejdere, der repræsenterer daginstitutionerne.
Således imødekommes den nye dagtilbudslovs bestemmelser.

*Bestyrelsens opgaver og kompetencer*

Som noget nyt skal forældrebestyrelsen fremover:

·
Fastsætte principper for samarbejdet mellem dagtilbud og hjem

·
Inddrages i hvordan dagtilbuddet kan samarbejde med
lokalsamfundet (som led i arbejdet med den pædagogiske læreplan)

·
Inddrages i dagtilbuddets arbejde med at skabe rammer for gode
overgange for børn

*Øvrige ændringer*

Afsnittene om Kommunalbestyrelsens opgaver og kompetencer, områdelederens
opgaver og kompetencer, samt forældreaktivitetsudvalg er udgået, da de ikke
vurderes at være nødvendige i styrelsesvedtægten.

*Særligt for Lærkereden Specialdaginstitution*

Valgperioden i [adresse] er forskudt i forhold til de
øvrige dagtilbudsområder. Valgperioden påbegyndes umiddelbart efter valget i
oktober måned. Der er desuden en differentiering i nogle af de opgaver, som
bestyrelsen i Lærkereden inddrages i, i forhold til de øvrige dagtilbud. Det
skyldes, at der ikke udarbejdes pædagogiske læreplaner i [adresse].

**Økonomiske konsekvenser**

Ingen.

**Børn- og Familieudvalgets møde
den 4. juni 2019:**

Anbefales.

Der afholdes valg til bestyrelser umiddelbart efter den
fremtidige struktur er afklaret.

**Økonomiudvalgets møde den 19.
juni 2019:**

Anbefales.

**Bilag**

|  |  |
| --- | --- |
| Bilag A - Styrelsesvedtægt for Lærkereden Specialdaginstitution | 326-2019-48031 |
| Bilag B - Styrelsesvedtægt Børnehusene ved Fjorden | 326-2019-14374 |
| Bilag C - Styrelsesvedtægt Børnehusene Team Høng | 326-2019-145715 |
| Bilag D - Styrelsesvedtægt Børnehusene Syvstjernen | 326-2019-14371 |
| Bilag E - Styrelsesvedtægt Børnehusene Buldervang | 326-2019-14363 |
| Bilag F - Styrelsesvedtægt Børnehusene [adresse] | 326-2019-14349 |
| Alle høringssvar vedr. ny styrelsesvedtægt for daginstitutionsområderne | 326-2019-140794 |
| Resumé af høringssvar vedr. ny styrelsesvedtægt for daginstitutionsområderne | 326-2019-145731 |